דרק שמידט

דרק לארקין שמידט (באנגלית: Derek Larkin Schmidt; נולד ב-23 בינואר 1968) הוא פוליטיקאי ומשפטן אמריקאי, המכהן כחבר בית הנבחרים של ארצות הברית מטעם מחוז הקונגרס השני של מדינת קנזס מאז ינואר 2025. קודם לכן כיהן כתובע הכללי של קנזס בין השנים 2011–2023. שמידט, חבר המפלגה הרפובליקנית, החל את דרכו הפוליטית כחבר הסנאט של קנזס, שם כיהן בין השנים 2001–2011. בבחירות 2022 היה המועמד הרפובליקני לתפקיד מושל קנזס, אך הפסיד בפער קטן למושלת הדמוקרטית המכהנת לורה קלי.

 תחילת דרכו 
שמידט נולד בעיר אינדפנדנס  שבקנזס. בשנת 1990 השלים לימודי תואר ראשון באוניברסיטת קנזס, ולאחר מכן הוסיף לסיים לימודי תואר שני בפוליטיקה באוניברסיטת לסטר שבאנגליה, ולימודי תואר שני במשפטים בבית הספר למשפטים של אוניברסיטת ג'ורג'טאון. משתמו לימודיו הגבוהים, עבד שמידט כעוזר פרלמנטרי בלשכתה של הסנאטורית הרפובליקנית ננסי קאסבאום, כעוזר לתובע הכללי של קנזס, וכיועץ מיוחד למושל ביל גרייבס.

בנובמבר 2000 נבחר שמידט אל הסנאט של קנזס מטעם מחוז הבחירה ה-15, השוכן בדרום-מזרח קנזס וחולש על כל מחוז ניאושו ועל חלקים מהמחוזות לאבט ומונטוגומרי. בשנת 2004 נבחר למנהיג סיעת הרוב בסנאט, והוא מילא תפקיד זה עד ל-2010.

במהלך כהונתו בסנאט המדינתי, יזם שמידט הצעת חוק – שלא התקבלה – לביטול האיסור על בתי סוהר פרטיים בקנזס. הוא תמך בגרסה המדינתית של קנזס ל"חוק ג'סיקה", אך כמעט לבדו טרפד את הצעת החוק הסופית משדרש לכלול בה סעיף המתיר הקמת בתי סוהר פרטיים בקנזס, זאת לנוכח מאמצי עיריית ייטס סנטר (Yates Center) שבמחוזו להקים בשטחיה בית סוהר פרטי.

 התובע הכללי של קנזס 
 בחירותיו לתפקיד 
בבחירות 2010 היה שמידט מועמד המפלגה הרפובליקנית לתפקיד התובע הכללי של קנזס, לאחר שניצח את ראלף דה זאגו בבחירות המקדימות של המפלגה. בבחירות הכלליות גבר על התובע הכללי המכהן מטעם המפלגה הדמוקרטית, סטיבן סיקס, והושבע לתפקידו בינואר 2011. אחד הנושאים המרכזיים במסע הבחירות הראשון שלו היה חוק הגנת החולה וטיפול בר השגה. בעוד שסיקס בחר שלא להצטרף ל-25 מדינות אחרות שעתרו נגד החוק בבית המשפט, שמידט התחייב כי אם ייבחר – יצטרף לעתירה נגד החוק.

בבחירות 2014 נבחר לתקופת כהונה שנייה אחרי שגבר על המועמד הדמוקרטי א. ג'. קוטיץ' עם 66.7% מקולות הבוחרים. בבחירות 2018 נבחר לכהונה שלישית, וגבר על המועמדת הדמוקרטית שרה סוויין עם 58.98% מהקולות.

 כהונתו 
שמידט הצטרף ליוזמות משפטיות רבות נגד ממשלו של נשיא ארצות הברית ברק אובמה, בטענה להתערבות פדרלית בלתי-חוקית. הוא התנגד לחוק הגנת החולה וטיפול בר השגה, למדיניות סביבתית של הסוכנות להגנת הסביבה, לרגולציה על פליטת גזי מתאן, ותוכנית "האנרגיה הנקייה" שקידם הנשיא אובמה. הוא גם דרש לבטל את מדיניות DACA, שלטענתו חרגה מסמכות הנשיא. שמידט ניסה להגן על איסור נישואים של זוגות מאותו המין בקנזס, ואף בלם זמנית מתן רישיונות נישואים לאחר פסיקת שופט מקומי. עם זאת, אחרי פסיקות פדרליות ובעקבות פסק דין אוברגפל נגד הודג'ס של בית המשפט העליון של ארצות הברית ב-2015, נאלץ לוותר על ההתנגדות.

בתיק "הורות מתוכננת קנזס ומיזורי התיכונה נגד אנדרסן (2018)" פסק בית המשפט הפדרלי העשירי לערעורים של ארצות הברית לטובת הארגון "הורות מתוכננת", אשר ערער על החלטת גורמים ממשלתיים בקנזס לבטל את חוזי המדיקייד עם הארגון. בית המשפט פסק כי "מדינות אינן רשאיות להשמיט ספקים מתוכנית המדיקייד מכל סיבה העולה על דעתן, ובמיוחד כאשר הסיבה אינה קשורה לכשירות הספק ולאיכות הטיפול הרפואי שהוא מעניק". שמידט התנגד נחרצות להחלטה זו, כמו גם להחלטה דומה שניתנה בבית המשפט הפדרלי החמישי לערעורים של ארצות הברית בלואיזיאנה בלואיזיאנה. שמידט פנה לבית המשפט העליון של ארצות הברית בבקשה להפוך את החלטת המעגל העשירי, אולם בדצמבר 2018 דחה בית המשפט העליון את בקשתו לצו עיון מחדש.

בשנת 2019 נמנה שמידט בין 17 תובעים כלליים במדינות ארצות הברית שלא חתמו על מכתב של 33 תובעים כלליים אחרים בתמיכה ב"חוק הבנקאות הבטוחה" של חבר הקונגרס אד פרלמוטר. החוק נועד לאפשר שימוש במערכת הבנקאית הממוסדת עבור עסקים בתעשיית הקנאביס, הפועלות במדינות וטריטוריות בה מתקיימת לגליזציה של סמים קלים. לאחר הבחירות לנשיאות ארצות הברית 2020 הצטרף שמידט לניסיונות של תובעים כלליים רפובליקנים ברחבי ארצות הברית לערער על תוצאות הבחירות בטענה כוזבת כי התבצעה הונאת בחירות בידי המפלגה הדמוקרטית, אך בדצמבר 2020 דחה בית המשפט העליון של ארצות הברית תביעות אלה על הסף. במרץ 2021 הצטרף שמידט ל־11 תובעים כלליים רפובליקנים אחרים בתביעה נגד ממשלו של הנשיא ג'ו ביידן, בה ערערו על צו נשיאותי שחתם ביידן להתמודדות עם שינויי האקלים ולעודד יצירת מקומות עבודה ירוקים.

 הבחירות למושלות קנזס 2022 
במרץ 2021 היה שמידט הרפובליקני הבכיר הראשון שהכריז על מועמדותו לתפקיד מושל קנזס בבחירות 2022 מול המושלת הדמוקרטית המכהנת לורה קלי. מנהל מסע הבחירות שלו היה קלי ארנולד, לשעבר יושב ראש המפלגה הרפובליקנית במדינה. יריבו העיקרי בבחירות המקדימות היה המושל לשעבר ג'ף קולייר, שפרש מהפריימריז באוגוסט 2021 מסיבות בריאותיות והביע תמיכה בשמידט.

בהמשך הבחירות המקדימות זכה לא רק לתמיכתו של קולייר אלא גם לאלה של נשיא ארצות הברית לשעבר דונלד טראמפ, סגן הנשיא לשעבר מייק פנס, ומזכיר המדינה לשעבר מייק פומפאו. גם הסנאטורים לשעבר פט רוברטס ובוב דול הביעו בו את תמיכתם. לעומת זאת, שלושה רפובליקנים בכירים לשעבר שכיהן תחתם – המושל לשעבר ביל גרייבס, הסנאטורית לשעבר ננסי קאסבאום והתובעת הכללית לשעבר קרלה סטובל – לא תמכו בו אלא הביעו תמיכה בלורה קלי, כפי שעשו גם בבחירות הקודמות.

בסופו של דבר ניצחה קלי את שמידט בבחירות הכלליות ברוב של 50% מול 47%.

 בית הנבחרים של ארצות הברית 
ב-26 באפריל 2024 הכריז שמידט על התמודדותו לבית הנבחרים של ארצות הברית במחוז הקונגרס השני של קנזס, במקומו של נציג המחוז המכהן ג'ייק לה-טרנר שהודיע על פרישתו מהחיים הפוליטיים שבוע קודם לכן. הוא ניצח בבחירות המקדימות של המפלגה הדמוקרטית עם 53.1% מקולות הבוחרים. בבחירות הכלליות ניצב בפני חברת הקונגרס לשעבר ננסי בוידה , שייצגה את המחוז בעבר בין השנים 2007–2009. ביום הבחירות גרף 57.1% מהקולות, ונבחר לבית הנבחרים האמריקאי.

כהונתו של שמידט החלה עם השבעת הקונגרס ה-119 של ארצות הברית ב-3 בינואר 2025. הוא שובץ כחבר בוועדת העסקים הקטנים, בוועדת המשפט, ובוועדת הכוחות המזוינים.

 קישורים חיצוניים 



 אתר האינטרנט האישי של דרק שמידט 


הערות שוליים

קטגוריה:אמריקאים ילידי קנזס
קטגוריה:בוגרי אוניברסיטת קנזס
קטגוריה:בוגרי אוניברסיטת לסטר
קטגוריה:בוגרי בית הספר למשפטים באוניברסיטת ג'ורג'טאון
קטגוריה:חברי בית המחוקקים של קנזס
קטגוריה:התובעים הכלליים של קנזס
קטגוריה:חברי בית הנבחרים של ארצות הברית מקנזס
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי הקונגרס ה-119 של ארצות הברית
קטגוריה:אמריקאים שנולדו ב-1968